Twee dood, talle beseer in stormloop by ENB-stadionFoto: Twitter via @blacklabelsa Minstens twee mense is dood en talle ernstig beseer in ŉ stormloop Saterdagmiddag net voor die wedstryd tussen Kaizer Chiefs en Orlando Pirates in die ENB-stadion buite Johannesburg. Dominic Chimhavi, ŉ woordvoerder van die SA Football Association, het dié nuus bevestig. Die stormloop het by die J-hek van die stadion plaasgevind. Volgens Chimhavi het die wedstryd tussen die twee sokkerspanne om die Carling Black Label-beker voortgegaan ná die voorval. Volgens gerugte op sosiale media was daar ŉ stormloop omdat ondersteuners probeer het om in groot groepe by die hekke in te kom. Meer besonderhede oor die voorval is nie in dié stadium bekend nie. Die Kaizer Chiefs het met die louere weggestap.